               ЕВРОПЕЙСКА КОМИСИЯ
            Брюксел, 14.7.2015
            COM(2015) 342 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията (заявление от Германия – EGF/2015/002 DE/Adam Opel)

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите разпоредби за предоставяне на финансово участие от Европейския фонд за приспособяване към глобализацията (ЕФПГ) са определени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламентът за ЕФПГ“).

               2.На 26 февруари 2015 г. Германия подаде заявление EGF/2015/002 DE/Adam Opel за предоставяне на финансово участие от ЕФПГ във връзка с извършени съкращения
                  2
                в Adam Opel AG и при един доставчик в Германия.

               3.След оценка на заявлението Комисията заключи в съответствие с всички приложими разпоредби на Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2015/002 DE/Adam Opel

                        Държава членка

                        Германия

                        Съответен район (съответни райони) (ниво 2 по NUTS):

                        Arnsberg (DE A5)

                        Дата на подаване на заявлението

                        26 февруари 2015 г.

                        Дата на потвърждението за получаване на заявлението

                        12 март 2015 г.

                        Дата на искането за допълнителна информация

                        12 март 2015 г.

                        Срок за предоставяне на допълнителната информация

                        23 април 2015 г.

                        Срок за приключване на оценката

                        16 юли 2015 г.

                        Критерий за намеса

                        член 4, параграф 1, буква а) от Регламента за ЕФПГ

                        Основно предприятие

                        Adam Opel AG

                        Брой на засегнатите предприятия

                        2

                        Сектор(и) на икономическа дейност

                        (Разделение по NACE Revision 2)
                           3

                        Разделение 29 („Производство на автомобили, ремаркета и полуремаркета“)

                        Брой дъщерни предприятия, доставчици и производители надолу по веригата

                        1

                        Референтен период от четири месеца:

                        15 август 2014 г. – 15 декември 2014 г.

                        Брой на съкращенията по време на референтния период а)

                        2881

                        Брой на съкращенията преди и след референтния период б)

                        0

                        Общ брой на съкращенията (a + б)

                        2881

                        Общ брой на бенефициерите, отговарящи на критериите

                        2881

                        Общ брой на бенефициерите от целевата група

                        2692

                        Брой на младите хора от целевата група, които не работят и не са ангажирани в никаква форма на образование или обучение (NEET)

                        0

                        Бюджет за персонализирани услуги (EUR)

                        11 151 640

                        Бюджет във връзка с усвояването на отпуснатата помощ по линия на ЕФПГ
                           4
                         (EUR)

                        446 066

                        Общ бюджет (EUR)

                        11 597 706

                        Финансово участие на ЕФПГ (60 %) (EUR)

                        6 958 623

               ОЦЕНКА НА ЗАЯВЛЕНИЕТО

               Процедура

               4.Германските органи подадоха заявление EGF/EGF/2015/002 DE/Adam Opel на 26 февруари 2015 г. в срок от 12 седмици от датата, на която са изпълнени критериите за намеса, определени в член 4 от Регламента за ЕФПГ. В двуседмичен срок от датата на подаването му — на 12 март 2015 г., Комисията потвърди, че е получила заявлението, и на същата дата поиска допълнителна информация от германските органи. Допълнителната информация бе предоставена в шестседмичен срок от датата на искането. Предвиденият 12-седмичен срок от датата на получаване на пълното заявление, в който Комисията следва да приключи оценката си за това дали то отговаря на условията за предоставяне на финансово участие, изтича на 16 юли 2015 г.

               Допустимост на заявлението

               Засегнати предприятия и бенефициери

               5.Заявлението се отнася за 2881 работници, съкратени от Adam Opel AG и един доставчик. Основното предприятие осъществява дейност в икономическия отрасъл от разделение 29 по NACE Revision 2 („Производство на автомобили, ремаркета и полуремаркета“). Съкращенията, направени от основното предприятие, са съсредоточени основно в регион Arnsberg (DE A5) на ниво 2 по NUTS
                  5
               .

                        Предприятия и брой на съкратените лица по време на референтния период

                        Adam Opel AG

                        2826

                        Johnson Controls

                        55

                        Общо предприятия: 2

                        Общо съкратени лица:

                        2881

                        Общо самостоятелно заети лица, чиято дейност е прекратена:

                        0

                        Общо отговарящи на критериите работници и самостоятелно заети лица:

                        2881

               Критерии за намеса

               6.Германия подаде заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно които е необходимо за референтен период от четири месеца в дадено предприятие в държава членка да са били съкратени най-малко 500 работници, включително при неговите доставчици и производители надолу по веригата и/или самостоятелно заети лица, които са прекратили своята дейност.

               7.Четиримесечният референтен период за заявлението е от 15 август 2014 г. до 15 декември 2014 г.

               8.Съкращенията по време на референтния период са, както следва:

               –2826 работници, съкратени от Adam Opel AG,

               –55 работници, съкратени от Johnson Controls Objekt Bochum GmbH & Co. KG, доставчик на Adam Opel AG.

               Изчисляване на съкращенията и на прекратяването на дейност

               9.Съкращенията по време на референтния период са изчислени, както следва:

               –2881, считано от датата на индивидуалното предизвестие от работодателя за съкращаване или за прекратяване на трудовия договор на работника.

               Бенефициери, отговарящи на критериите

               10.Общият брой на отговарящите на критериите бенефициери е 2881 души.

               Връзка между съкращенията и световната финансова и икономическа криза, предмет на разпоредбите на Регламент (ЕО) № 546/2009

               11.С цел да се установи връзката между съкращенията и световната финансова и икономическа криза, предмет на Регламент (ЕО) № 546/2009, Германия изтъква аргумента, че поради финансовата криза броят на подадените леки автомобили в Европа е най-нисък от 1997 г. насам. В Западна Европа продажбите са намалели значително и са достигнали рекордно ниски стойности
                  6
                за последните 20 години. В резултат на финансовата и икономическа криза броят на новорегистрираните леки автомобили в държавите — членки на ЕС и ЕАСТ, е отбелязал спад от 25 % между 2007 и 2013 г. (от повече от 16 милиона новорегистрирани леки автомобили до 12 милиона, според Европейската асоциация на автомобилните производители). Производителите на малки и средни автомобили от средния ценови сегмент са били особено тежко засегнати, докато продажбите на икономични автомобили, както и на автомобили от висок клас или на луксозни автомобили не са били засегнати до такава степен от кризата. Германската асоциация на автомобилните производители (Verband der Automobilindustrie) докладва рязък спад в пазарния дял за всички засегнати производители на европейския пазар на малки и средни автомобили от средния ценови сегмент, като например Opel, Fiat, PSA, Renault (с изключение на Dacia), Ford и Toyota от 2007 г. насам. В допълнение към този общ спад в продажбите на леки автомобили се наблюдава и преориентиране от автомобили от средния ценови сегмент към икономични автомобили. Резкият спад в продажбите на леки автомобили като цяло може да бъде приписан на продължаващата икономическа и финансова криза. ЕВРОСТАТ отчита значително нарастване на безработицата в ЕС между 2007 и 2013 г. (от 7,2 % през 2007 г. до 10,8 % през 2013 г.), което вероятно е оказало отражение върху разходите на потребителите.

               12.Adam Opel AG, германски производител на автомобили, придобит от General Motors през 1931 г., продава своите автомобили с марки Opel и Vauxhall предимно на европейския пазар и е един от основните участници в средния ценови сегмент на малките и средните автомобили. Поради това дружеството Adam Opel AG е засегнато изключително остро от кризата. В резултат на описаните по-горе тенденции продажбите на автомобили с марка Opel/Vauxhall в Европа са спаднали драстично. Между 2007 и 2013 г. нивото на продажбите е спаднало с 39 %.

               13.Вследствие на резкия спад на продажбите на автомобили Adam Opel AG е било изправено пред проблем, свързан със свръхкапацитета. Тъй като фиксираните разходи за експлоатация на даден завод за производство са останали непроменени, намаляването на броя на произведените автомобили е означавало нарастване на производствените разходи за всеки произведен автомобил и следователно по-малък марж на печалба. Adam Opel AG понастоящем експлоатира пет завода за производство на автомобили с марки Opel и Vauxhall в Европа: два в Германия (третият завод, в Бохум, е закрит от 31 декември 2014 г. и е предмет на настоящото предложение), както и по един в Полша, Обединеното кралство и Испания.

               14.Към днешна дата за разделение 29 по NACE Revision 2 („Производство на автомобили, ремаркета и полуремаркета“) са били подадени 21 заявления за подкрепа от ЕФПГ, 11 от които се основават на свързана с търговията глобализация, а 10 — на световната финансова и икономическа криза. В много от тези случаи и двата критерия (глобализацията и кризата) в различна степен са оказали влияние върху решението за съкращаване на работници. Впоследствие самата държава членка следва да определи коя е основната причина в конкретното заявление и да предостави аргументиран анализ на връзката между съкращенията и този критерий, показвайки ясна причинно-следствена връзка.

               Събития, довели до съкращенията и до прекратяване на дейността

               15.Събитието, довело до съкращенията, е пълното закриване на завода на Adam Opel AG в Бохум. Между 2007 и 2013 г. Opel е намалило обема на производството на завода в Бохум с 55 %. Свръхпроизводството, причинено от резкия спад в продажбите на леки автомобили в резултат на финансовата и икономическа криза, е принудило Adam Opel AG да адаптира своите производствени мощности в Европа с цел привеждането им в съответствие с търсенето. Последващият процес на преструктуриране е довел до закриването на производственото съоръжение на Opel в Антверпен, Белгия. Закриването на завода в Антверпен е било предмет на заявление EGF/2010/031 BE/Generals Motors Belgium, което Белгия е обосновала с критерия, свързан с икономическата криза. Продължаващата световна финансова и икономическа криза е принудила Adam Opel AG да намали производствения си капацитет и да закрие един от останалите си заводи. Тъй като производствените линии за автомобили в завода в Бохум вече почти са били достигнали края на съответните си производствени цикли, Adam Opel AG е решило да закрие този завод.

               16.През февруари 2013 г. Adam Opel AG се е опитало да договори колективен трудов договор със своята германска работна сила, като е предложило продължаване на функционирането на всички германски производствени инсталации и гарантирана заетост на всички лица, работещи в Германия, до края на декември 2016 г. Заводът в Бохум е щял да бъде закрит до края на този период. Социалните партньори от всички заводи, с изключение на Бохум, са постигнали съгласие по плана. Що се отнася до завода в Бохум, в който през 2013 г. все още са били заети 3280 работници, Adam Opel AG е продължило преговорите с работниците в металургията от Gewerkschaft IG Metall. Продължилото намаляване на продажбите на автомобили е принудило Adam Opel AG да закрие производственото съоръжение в Бохум по-рано от първоначално планираното. През юни 2014 г. социалните партньори са се споразумели за закриването на завода в края на декември 2014 г. и за създаването на център за преквалификация. През август 2014 г. на всички работници са били предложени споразумения за ползване на услугите на центрове за преквалификация. 2637 от тях са подписали тристранно споразумение да бъдат наети от център за преквалификация след прекратяването на трудовата си дейност в Adam Opel AG.

               17.Създаването на център за преквалификация не е задължително съгласно германското право. Не съществува задължение от страна на извършващото съкращенията дружество да допринесе за създаването на център за преквалификация. Без участието на извършващото съкращенията дружество не би бил учреден център за преквалификация и съкратеният персонал би останал безработен. Ако извършващото съкращенията дружество предложи да участва и ако социалните партньори се споразумяват за създаването на център за преквалификация, германското социално право определя правната уредба за това (§ § 110 и 111, SGB III).

               18.Вследствие на закриването на завода на Adam Opel AG неговият доставчик Johnson Controls Objekt Bochum GmbH&Co. KG е трябвало също да адаптира своите производствени мощности и е решил да закрие производствените си мощности за части за Opel. На 23 септември 2014 г. социалните партньори са приели социален план. В резултат на това 55 работници са били съкратени. Социалният план не включва създаването на център за преквалификация и съкратените служители остават безработни.

               Очаквано въздействие на съкращенията върху местната, регионалната или националната икономика и заетост

               19.Съкращенията оказват значително отрицателно въздействие върху местната икономика в Бохум. Бохум е град в Рурската област, високо урбанизирана промишлена област в германската федерална провинция Северен Рейн-Вестфалия. Рурската област, традиционно въгледобивeн и стоманодобивeн регион, е изправена пред огромни структурни предизвикателства от 60-те години на миналия век. Като се има предвид, че през 80-те години на миналия век във въгледобивния отрасъл все още са работили повече от 100 000 работници, този брой е намалял с около 90 %. Очаква се дейностите по въгледобив в Рурската област да приключат до 2018 г., когато окончателно ще бъдат прекратени държавните субсидии. Процентът на безработица в Рурската област вече достига равнища далеч над средните за Германия. Процентът на безработица в град Бохум понастоящем е 11 % (органите на местната публична служба по заетостта са регистрирали 28 809 безработни граждани). Липсата на център за преквалификация в случая на Opel би довела до увеличаване на броя на безработните с повече от 5 %. Повече от 25 % от съкратения персонал е на възраст над 55 години и поради това въздействието върху броя на безработните от тази конкретна възрастова група би било дори още по-значително (в Бохум понастоящем има 4 940 регистрирани безработни на възраст над 55 години).

               Бенефициери от целевата група и предложени действия

               Бенефициери от целевата група

               20.Прогнозният брой на съкратените работници, които се очаква да вземат участие в мерките, е 2 692. Разпределението на тези работници по пол, гражданство и възрастова група е следното:

                        Категория

                        Брой
                           бенефициери от целевата група

                        Пол:

                        Мъже:

                        2583

                        (95,95 %)

                        Жени:

                        109

                        (4,05 %)

                        Гражданство:

                        Граждани на държави — членки на ЕС:

                        2552

                        (94,80 %)

                        Граждани на държави извън ЕС:

                        140

                        (5,20 %)

                        Възрастова група:

                        15—24 години:

                        60

                        (2,23 %)

                        25—29 години:

                        48

                        (1,78 %)

                        30—54 години:

                        1878

                        (69,76 %)

                        55—64 години:

                        706

                        (26,23 %)

                        над 64 години:

                        0

                        (0 %)

               Допустимост на предложените действия

               21.Както е посочено по-горе, социалните партньори са се споразумели за създаването на центрове за преквалификация и са поверили на TÜV Nord Transfer GmbH създаването на три центъра за преквалификация, насочени към три различни групи съкратени работници от завода на Adam Opel AG в Бохум. Това е необходимо, тъй като общо 188 работници са част от екипа, зает със закриването на завода, чиято работа е да бъдат ликвидирани съоръжения. Като се има предвид, че по-голямата част от съкратените работници са постъпили в първия център за преквалификация на 1 януари 2015 г., членовете на екипа, зает със закриването на завода, ще постъпят във втория и третия център съответно на 1 април и 1 юли 2015 г. Според социалния план Adam Opel AG се е съгласило да предложи допълнителни мерки за бившите си служители, като тези допълнителни мерки се предоставят от центъра за преквалификация, но не са част от заявлението по линия на ЕФПГ. Веднага след като германските органи се уверят в достатъчна степан, че има вероятност да бъде предоставено финансиране от ЕФПГ, на съкратените 55 бивши работници на Johnson Controls Objekt Bochum GmbH & Co. KG ще бъде предложено да участват в мерките, предоставяни от центровете за преквалификация. Те няма да подпишат трудов договор с центъра за преквалификация, но ще имат право да участват в мерките, финансирани от ЕФПГ и предоставяни от центъра за преквалификация. Всички изброени по-долу мерки се съчетават, за да образуват пакет от персонализирани услуги, координирани от центровете за преквалификация, с които се цели съкратените работници отново да започнат работа:

               –Мерки за професионално обучение (Qualifizierungen): Те се предлагат на работниците, които отговарят на критериите, след извършване на профилиране на уменията и провеждане на интервюта за професионално ориентиране, за да им се помогне да извлекат полза от възможностите на пазара на труда. Предлаганите курсове за обучение ще са насочени към сектори с перспективи, като например информационни технологии, транспорт, логистика и електроника. Курсовете може да се предоставят индивидуално или в група и варират от курсове за придобиване на основни умения до курсове за допълнителна квалификация и курсове за подготовка на участниците за промените в професионалното развитие и за работа в други отрасли или за започване на собствена предприемаческа дейност.

               –Професионално ориентиране (Berufsorientierung): Този пакет ще включва различни инструменти, като например анализи на пазара на труда, помощ при търсенето на работа, разпространение на знания за стратегиите за самостоятелно предлагане, обучения във връзка с кандидатстването за работа и интервюто за наемане на работа.

               –Групи от лица в сходно положение/работни семинари: Това ще бъдат дискусионни групи, подпомагани от фасилитатор, на които участниците обменят идеи и мисли. Групите от лица в сходно положение могат да се съсредоточат върху редица теми, като например управление на времето, самоуправление, трудовото право, мерки за насърчаване на здравословния начин на живот или техники за учене.

               –Консултантски услуги при започване на предприемаческа дейност (Existenzgründerberatung): Те ще включват пакет от консултантски услуги за желаещите да започнат собствена предприемаческа дейност. Тези услуги ще включват предоставяне на индивидуализирани съвети, адаптирани към конкретните нужди на лицата.

               –Помощ при търсенето на работа (Stellenakquise)/трудови борси (Jobmessen): Професионални помощници за намиране на работа ще спомагат за намиране на потенциални свободни работни места, които все още не са публикувани и които биха могли да съответстват на профила на отговарящите на условията работници. Ще бъдат организирани различни мероприятия, като например трудови борси, с цел улесняване на контактите между потенциалните работодатели и кандидатите.

               –Последващи услуги по наставничество и консултантски услуги (Nachbetreuung und — Beratung): Работниците могат да се ползват от допълнителни консултантски услуги по предоставяне на насоки след започване на нова работа, за да се улесни преходът към нея и да се намали рискът от загубата на работното място.

               –Помощи за обучение (Transferkurzarbeitergeld): Помощите възлизат на 60 % от предходните нетни доходи на работниците или на 67 % от тях, в случай че в домакинството на получателя има дете или деца. Те се изплащат в продължение на до дванадесет месеца от датата, на която работникът е постъпил в центъра за преквалификация.

               22.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               23.Германия предостави поисканата информация относно действията, които са задължителни за засегнатото предприятие по силата на националното право или на колективни споразумения. Тя потвърди, че финансовото участие от страна на ЕФПГ няма да замени тези действия.

               Прогнозен бюджет

               24.Общите прогнозни разходи са в размер на 11 597 706 EUR, като в тях се включват разходи за персонализирани услуги на стойност 11 151 640 EUR и разходи за дейности по подготовка, управление, информиране и публичност, контрол и докладване в размер на 446 066 EUR.

               25.Общият размер на заявеното финансово участие от ЕФПГ възлиза на 6 958 623 EUR (60 % от общия размер на разходите).

                        Действия

                        Прогнозен брой участници

                        Прогнозни разходи за един участник (закръглени стойности)
                        (EUR)

                        Общо прогнозни разходи

                        (EUR)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Мерки за професионално обучение (Qualifizierungsmaßnahmen)

                        1559

                        3445

                        5 370 244

                        Професионално ориентиране (Berufsorientierung)

                        750

                        931

                        697 917

                        Групи от участници в сходно положение/работни семинари

                        600

                        388

                        232 939

                        Консултантски услуги при започване на предприемаческа дейност (Existenzgründerberatung)

                        25

                        3138

                        78 456

                        Помощ при търсенето на работа (Stellenakquise)

                        500

                        657

                        328 299

                        Последващи услуги по наставничество и консултантски услуги (Nachbetreuung/Beratung)

                        1050

                        515

                        540 711

                        Междинен сбор (a):

                        Процент от пакета от персонализирани услуги

                        –

                        7 248 566

                        (65,00 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Помощи за обучение (Transferkurzarbeitergeld)

                        2637

                        1480

                        3 903 074

                        Междинен сбор (б):

                        Процент от пакета от персонализирани услуги:

                        –

                        3 903 074

                        (35,00 %)

                         Действия по член 7, параграф 4 от Регламента за ЕФПГ

                        1. Подготовка

                        –

                        66 910

                        2. Управление

                        –

                        245 336

                        3. Информиране и публичност

                        –

                        22 303

                        4. Контрол и докладване

                        –

                        111 517

                        Междинен сбор (в):

                        Процент от общите разходи:

                        –

                        446 066

                        (3,85 %)

                        Общо разходи (а + б + в):

                        –

                        11 597 706

                        Финансово участие от ЕФПГ (60 % от общия размер на разходите)

                        –

                        6 958 623

               26.Разходите за действията, определени в таблицата по-горе като дейности по член 7, параграф 1, буква б) от Регламента за ЕФПГ, не надвишават 35 % от общите разходи за съгласувания пакет от персонализирани услуги. Германия потвърди, че тези действия са обвързани с активното участие на бенефициерите от целевата група в дейности по търсене на работа или обучение. Само документираните дейности могат да бъдат взети предвид и Германия се ангажира да предостави одитна пътека.

               Период на допустимост на разходите

               27.От 1 януари 2015 г. Германия започна да предоставя персонализирани услуги на бенефициерите от целевата група. С оглед на това разходите за действията, посочени по-горе, са допустими за предоставяне на финансово участие от ЕФПГ през периода от 1 януари 2015 г. до 26 февруари 2017 г.

               28.От 1 януари 2015 г. Германия започна да покрива административните разходи, свързани с изпълнението на ЕФПГ. С оглед на това разходите за дейностите по подготовка, управление, информиране и публичност, контрол и докладване са допустими за финансово участие от ЕФПГ през периода от 1 януари 2015 г.  до 26 август 2017 г.

               Допълване с действия, финансирани от национални средства или със средства от Съюза

               29.Източниците на национално предварително финансиране или съфинансиране са федералният бюджет и Федералната обществена служба по заетостта (Bundesagentur für Arbeit). Те финансират националната вноска в размер на 40 % от общия размер на разходите за финансираните от ЕФПГ мерки, предложени от центъра за преквалификация. Предоставянето на персонализираните услуги започва с постъпването на работниците в центъра за преквалификация, който първоначално е финансиран от германското правителство и от извършилото съкращенията дружество. Работниците получават помощи за обучение („Transferkurzarbeitergeld“), които са допустими за финансиране от ЕФПГ, докато съкратените работници участват в активни мерки на политиката на пазара на труда (които не трябва да бъдат съфинансирани от ЕФПГ и които по време на първоначалния период са финансирани чрез посочените по-горе механизми на центъра за преквалификация). Допълнителните активни мерки на политиката на пазара на труда, финансирани от ЕФПГ, започват в по-късен момент — след като германските органи, отговарящи за ЕФПГ, се уверят, че е вероятно тяхното заявление по ЕФПГ да бъде успешно.

               30.Германия потвърди, че мерките, описани по-горе, за които са отпуснати финансови средства по линия на ЕФПГ, няма да получат паралелно с това финансова подкрепа и от други финансови инструменти на Съюза.

               Процедури за провеждане на консултации с бенефициерите от целевата група, с техни представители или със социалните партньори, както и със съответните органи на местно и регионално равнище

               31.Германия посочи, че координираният пакет от персонализирани услуги е бил изготвен в консултация със социалните партньори съгласно посоченото по-горе.

               Системи за управление и контрол

               32.В заявлението е описана системата за управление и контрол и са посочени отговорностите на съответните органи. Германия уведоми Комисията, че финансовото участие ще бъде управлявано от същите структури в рамките на Федералното министерство на труда и социалните въпроси (Bundesministerium für Arbeit und Soziales), които управляват ЕСФ. Независимо от това, като управляващ орган за ЕФПГ в рамките на „Gruppe Europäische Fonds für Beschäftigung“ действа „Referat EF 4“, докато управляващият орган за ЕСФ е „Referat EF 1“. Контролният орган както за ЕФПГ, така и за ЕСФ е „Organisationseinheit Prüfbehörde“. Тези органи са управлявали и предходните финансови участия от ЕФПГ в Германия.

               Ангажименти, поети от засегнатата държава членка

               33.Германия представи всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –когато дружеството, извършило съкращенията, е продължило дейността си след освобождаването на работниците, то е спазило своите правни задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато дублиране на финансирането;

               –предложените действия ще допълват други дейности, финансирани от структурните фондове;

               –финансовото участие от ЕФПГ ще бъде съобразено с процедурните и материалноправните разпоредби на Съюза относно държавната помощ.

               ОТРАЖЕНИЕ ВЪРХУ БЮДЖЕТА

               Бюджетно предложение

               34.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  7
               , ЕФПГ не може да надхвърля максимален годишен размер от 150 млн. евро (по цени от 2011 г.).

               35.След като проучи заявлението с оглед на условията, определени в член 13, параграф 1 от Регламента за ЕФПГ, и като отчете броя на целевите бенефициери, предложените действия и прогнозните разходи, Комисията предлага да бъдат мобилизирани средства от ЕФПГ в размер на 6 958 623 EUR, което представлява 60 % от общите разходи за предложените действия, за предоставяне на финансово участие по заявлението.

               36.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета съгласно посоченото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  8
               .

               Свързани актове

               37.Едновременно с предложението за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 6 958 623 EUR към съответния бюджетен ред.

               38.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение за предоставяне на финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средствата от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията
                  (заявление от Германия – EGF/2015/002 DE/Adam Opel)

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  9
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  10
               , и по-специално точка 13 от него,

               като взеха предвид предложението на Европейската комисия

               като имат предвид, че:

               (1)Европейският фонд за приспособяване към глобализацията (ЕФПГ) цели да осигурява подкрепа за съкратените работници и самостоятелно заетите лица, чиято дейност е преустановена в резултат на мащабни структурни промени в моделите на световната търговия вследствие на глобализацията, в резултат от продължаващата световна финансова и икономическа криза или в резултат на нова световна финансова и икономическа криза и да се подпомогне реинтеграцията им на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета
                  11
                ЕФПГ не може да надхвърля максимален годишен размер от 150 милиона евро (по цени от 2011 г.).

               (3)На 26 февруари 2015 г. Германия подаде заявление EGF/2015/002 DE/Adam Opel за финансово участие от страна на ЕФПГ вследствие на съкращения в Adam Opel AG и при един доставчик в Германия. Към него беше предоставена допълнителна информация в съответствие с член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансово участие от ЕФПГ в съответствие с член 13 от посочения регламент.

               (4)Поради това, за да бъде удовлетворено подаденото от Германия заявление, следва да бъдат мобилизирани средства за предоставяне на финансово участие от ЕФПГ в размер на 6 958 623 EUR.

               (5)С цел да се сведе до минимум времето, необходимо за мобилизиране на средства от ЕФПГ, настоящото решение следва да се прилага от датата на приемането му,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2015 година от Европейския фонд за приспособяване към глобализацията (ЕФПГ) се мобилизират средства за предоставяне на сумата от 6 958 623 EUR под формата на бюджетни кредити за поети задължения и бюджетни кредити за плащания.

               Член 2

               Настоящият регламент влиза в сила в деня на публикуването му в Официален вестник на Европейския съюз. Той се прилага от [датата на приемането му]*.

                  12Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 855.

                     (2)
                  По смисъла на член 3 от Регламента за ЕФПГ.

                     (3)
                  ОВ L 393, 30.12.2006 г., стр. 1.

                     (4)
                  В съответствие с член 7, параграф 4 от Регламент (EС) № 1309/2013.

                     (5)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (6)
                  Европейска асоциация на производителите на автомобили (ACEA), Джобен справочник на автомобилната промишленост 2014—2015 г., стр. 57f.

                     (7)
                  ОВ L 347, 20.12.2013 г., стр. 884.

                     (8)
                  ОВ С 373, 20.12.2013 г., стр. 1.

                     (9)
                  ОВ L 347, 20.12.2013 г., стр. 855.

                     (10)
                  ОВ С 373, 20.12.2013 г., стр. 1.

                     (11)
                  Регламент (ЕС, Евратом) № 1311/2013 на Съвета за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (12)
                   Да се попълни от Парламента преди публикуването в ОВ.


               ЕВРОПЕЙСКА КОМИСИЯ
            Брюксел, 29.7.2016
            COM(2016) 490 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            за мобилизиране на средства от Европейския фонд за приспособяване към глобализацията във връзка със заявление GF/2016/001 FI/Microsoft, подадено от Финландия

               ОБЯСНИТЕЛЕН МЕМОРАНДУМ

               КОНТЕКСТ НА ПРЕДЛОЖЕНИЕТО

               1.Приложимите правила за финансовото участие от страна на Европейския фонд за приспособяване към глобализацията (ЕФПГ) са установени в Регламент (ЕС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  1
                („Регламента за ЕФПГ“).

               2.На 11 март 2016 г. Финландия подаде заявление EGF/2016/001 FI/Microsoft за финансово участие от страна на ЕФПГ вследствие на съкращения
                  2
                в Microsoft (Microsoft Mobile Oy) и при осем доставчици или производители надолу по веригата във Финландия.

               3.След като направи оценка на заявлението, Комисията заключи в съответствие с всички приложими разпоредби от Регламента за ЕФПГ, че условията за предоставяне на финансово участие от ЕФПГ са изпълнени.

               ОБОБЩЕНИ ДАННИ ЗА ЗАЯВЛЕНИЕТО

                        Заявление по ЕФПГ

                        EGF/2016/001 FI/Microsoft

                        Държава членка

                        Финландия

                        Засегнат(и) регион(и) (ниво 2 по NUTS
                           3
                        )

                        Helsinki-Uusimaa FI1B1

                        Etelä-Suomi FI1C

                        Länsi-Suomi FI197

                        Дата на подаване на заявлението

                        11 март 2016 г.

                        Дата на потвърждение за получаване на заявлението

                        11 март 2016 г.

                        Срок за предоставяне на допълнителна информация

                        25 март 2016 г.

                        Краен срок за предоставяне на допълнителна информация

                        6 май 2016 г.

                        Срок за приключване на оценката

                        29 юли 2016 г.

                        Критерий за намеса

                        Член 4, параграф 1, буква а) от Регламента за ЕФПГ

                        Основно предприятие

                        Microsoft Mobile Oy

                        Брой на засегнатите предприятия

                        9

                        Сектор(и) на стопанска дейност

                        (разделение по NACE Rev. 2)
                           4

                        Разделение 62 по NACE Rev. 2 („Дейности в областта на компютърното програмиране, консултантската дейност и свързаните с тях дейности“)

                        Брой дъщерни предприятия, доставчици и производители надолу по веригата

                        8

                        Референтен период (четири месеца)

                        11 септември 2015 г.— 1 януари 2016 г.

                        Брой на съкращенията по време на референтния период (а)

                        2 035

                        Брой на съкращенията преди или след референтния период (б)

                        126

                        Общ брой на съкращенията (a + б)

                        2 161

                        Общ брой на отговарящите на критериите бенефициери

                        2 161

                        Общ брой на бенефициерите от целевата група

                        1 441

                        Брой на младите хора от целевата група, незаети с работа, учене или обучение (NEET)

                        0

                        Бюджетни средства за персонализирани услуги (в евро)

                        8 480 000

                        Бюджет за прилагането на ЕФПГ
                           5
                         (в евро)

                        460 000

                        Общ бюджет (в евро)

                        8 940 000

                        Участие на ЕФПГ (60 %) (в евро)

                        5 364 000

               ОЦЕНКА НА ЗАЯВЛЕНИЕТО

               Процедура

               4.Финландия подаде заявление EGF/2016/001 FI/Microsoft на 11 март 2016 г., т.е. в срок от 12 седмици от датата, на която са били изпълнени критериите за намеса, определени в член 4 от Регламента за ЕФПГ. В двуседмичен срок от датата на подаването на заявлението — на 11 март 2016 г., Комисията потвърди, че е получила заявлението, и поиска допълнителна информация от Финландия преди 25 март 2016 г. Тази допълнителна информация беше предоставена в рамките на шестседмичния краен срок. Предвиденият 12-седмичен срок от датата на получаване на пълното заявление, в който Комисията следва да приключи своята оценка на това дали то отговаря на условията за предоставяне на финансово участие, изтича на 29 юли 2016 г.

               Допустимост на заявлението

               Засегнати предприятия и бенефициери

               5.Заявлението се отнася до 2035 работници, съкратени от Microsoft (Microsoft Mobile Oy) и при 8 доставчици и производители надолу по веригата. Основното предприятие осъществява дейност в икономическия отрасъл от разделение 62 по NACE Rev. 2 „Дейности в областта на компютърното програмиране, консултантската дейност и свързаните с тях дейности“. Съкращенията, направени от Microsoft, са основно в регионите Helsinki-Uusimaa, Etelä-Suomi и Länsi-Suomi, които са на региони на ниво 2 по NUTS .

                        Предприятия и брой на съкратените лица през референтния период

                        Microsoft

                        1 889

                        ISS Palvelut

                        36

                        Accenture

                        27

                        ManpowerGroup

                        15

                        EKS Group

                        4

                        Suomen Terveystalo

                        1

                        Eilakaisla

                        1

                        Symbio Finland

                        16

                        HCL Technologies Ltd

                        46

                        Общо предприятия: 9

                        Общо съкратени лица:

                        2 035

                        Общо самостоятелно заети лица, чиято дейност е прекратена:

                        0

                        Общо отговарящи на критериите работници и самостоятелно заети лица:

                        2 035

               Критерии за намеса

               6.Финландия е подала заявлението в съответствие с критериите за намеса по член 4, параграф 1, буква а) от Регламента за ЕФПГ, съгласно който следва да са налице съкращения на най-малко 500 работници за референтен период от четири месеца в дадено предприятие в държава членка, включително съкращения при доставчици.

               7.Четиримесечният референтен период за заявлението започва на 11 септември 2015 г. и приключва на 11 януари 2016 г. В рамките на референтния период са били извършени 2 035 съкращения.

               8.Съкращенията по време на референтния период са, както следва:

               –1 889 съкратени работници от Microsoft,

               –146 работници, съкратени при осем доставчици и производители надолу по веригата.

               Изчисляване на броя на съкращенията и на случаите на прекратяване на дейност

               9.Съкращенията през референтния период са изчислени, както следва:

               –62, считано от датата, на която в съответствие с член 3, параграф 1 от Директива 98/59/ЕО на Съвета
                  6
                работодателят уведомява писмено компетентния публичен орган за планираните колективни съкращения. Преди датата на приключване на оценката от Комисията Финландия потвърди, че тези 62 съкращения са били извършени на практика;

               –1 931, считано от датата на индивидуалното предизвестие от работодателя за съкращаване или за прекратяване на трудовия договор на работниците;

               –42 от датата на фактическото прекратяване на трудовия договор или изтичането на неговия срок.

               Допустими бенефициери

               10.В допълнение към горепосочените 2 035 работници допустимите бенефициери включват 126 работници, които са били съкратени преди или след четиримесечния референтен период. Всички тези работници са съкратени след общото обявяване на планираните съкращения на 8 юли 2015 г. Може да се установи ясна причинно-следствена връзка със събитието, което е довело до съкращенията през референтния период.

               11.Поради тази причина общият брой на отговарящите на критериите бенефициери възлиза на 2161.

               Връзка между съкращенията и големи структурни промени в моделите на световната търговия, произтичащи от глобализацията

               12.С цел да се установи връзката между съкращенията и големи структурни промени в моделите на световната търговия, произтичащи от глобализацията, Финландия посочва, че през последните години разпределението на заетостта в сектора на ИКТ между ЕС и други икономики се е развило в ущърб на дела на ЕС. Тези ефекти се чувстват особено силно във Финландия, където секторът на ИКТ заема ключово място в икономиката. Софтуерната индустрия е във висока степен международна индустрия и конкуренцията в рамките на сектора е глобална. Всички участници на пазара могат да се конкурират за едни и същи клиенти, а местонахождението и културният произход на персонала имат ограничено значение.

               13.През 2014 г. броят на лицата, наети от технологични предприятия във Финландия, е намалял с 2 %, т.е. с над 5 000 служители. През 2014 г. в тази индустрия са били заети 285 000 души във Финландия, докато през 2008 г. техният брой все още е възлизал на 326 000 души
                  7
               . През същия период делът на Китай и САЩ от персонала в сектора на ИКТ на развитите държави се е увеличил, а делът на Европа е намалял
                  8
               .

               14.Пазарите на мобилни телефони се развиваха в условията на постоянна конкуренция между различни операционни системи. През първото десетилетие на 2000-ата година Nokia е било водещият оператор на пазара. Впоследствие операционната система Android бързо придоби силна пазарна позиция, въпреки че Microsoft не успя да постигне значителен пазарен дял. Това доведе до увеличаване на вноса в Съюза.

               15.В този смисъл основната причина за освобождаването на работна сила в Microsoft е намаляващият пазарен дял на неговите телефони (Lumia) с операционна система Microsoft Windows. Двете операционни системи, разработени в САЩ, Android и iOS, се използват от голям брой азиатски производители, и през последните години отбелязаха растеж и доминират пазара. Пазарният дял на телефоните, работещи с Windows, е под 4 % за всяка година от 2012 г. до 2015 г. Важно е да се отбележи, че през 2009 г. операционната система за мобилни телефони Microsoft Windows Phone все още е имала пазарен дял от над 50 %
                  9
               .

               16.Настоящото заявление е продължение на поредица от предишни заявления, подадени от Финландия, всяко от които е свързано с упадъка на Nokia в неговата държава на произход. Този процес започна през 2007 г. със заявлението Perlos (EGF/2007/003 FI/Perlos) и включва две заявления относно Nokia Finland (EGF/2012/006 FI/Nokia Salo и EGF/2013/001 FI/Nokia), както и Broadcom (EGF/2015/001 FI/Broadcom) и компютърно програмиране (EGF/2015/005 FI/Компютърно програмиране). Първоначално Nokia премести някои производствени линии в Далечния изток, а по-късно закри по-специализираните области на производство, като същевременно запази научноизследователската и развойната дейност и програмирането, продаде операциите за мобилни телефони на Microsoft, а понастоящем дори те са в процес на закриване. Вече се очаква в близо бъдеще Финландия да подаде още две свързани заявления, свързани със съкращения на работници в сектора на ИКТ.

               17.Досега секторът по разделение 62 по NACE е бил предмет на две предишни заявления по ЕФПГ, като и двете се основават на свързана с търговията глобализация (EGF/2013/001 FI/Nokia и EGF/2015/005 FI/Компютърно програмиране).

               Събития, довели до съкращенията и до прекратяването на дейността

               18.Събитията, довели до тези съкращения, са следните: през септември 2013 г. Microsoft е придобило устройствата и услугите на Nokia. Вследствие на това придобиване през април 2014 г. е създадено Microsoft Mobile. Приблизително 25 000 работници на Nokia са прехвърлени към Microsoft, в това число 4 700 души от Финландия.

               През 2014 г. Microsoft обяви своите планове за намаляване на общата работна сила с до 18 000 работни места през следващата година. 1 100 от тези длъжности са били базирани във Финландия. В същото време Microsoft е решило да закрие производствения обект в Oulu и да съсредоточи своята научноизследователска и развойна дейност в Salo, Tampere и Espoo.

               През юли 2015 г. Microsoft обяви своите планове за преструктуриране на дейността с телефони на предприятието с цел по-добро съсредоточаване и съгласуване на ресурсите. Очакванията са били за закриването на най-много 2 300 работни места. Обектът в Salo е закрит и неговите дейности са преместени в съоръженията на Microsoft в Tampere и Espoo.

               Повечето съкращения, посочени в настоящото заявление, засягат бивши работници на Nokia, които са се преместили в Microsoft през 2013 г. В центъра на тези съкращения са специалисти в областта на програмирането.

               Очаквано въздействие на съкращенията върху местната, регионалната или националната икономика и заетостта

               19.Засегнатите региони на ниво NUTS 2 са Helsinki-Uusimaa (FI1B), Etelä-Suomi (FI1C) и Länsi-Suomi (FI197). 88 % от съкратените работници са на възраст между 30 и 54 години. Перспективите за заетост за по-възрастните работници са особено проблематични.

               20.Съкратените работници могат да играят важна роля за възраждане на промишлеността, ако бъде предоставена достатъчна подкрепа за тяхното по-нататъшно образование и обучение, планове за започване на предприемаческа дейност и техните перспективи за заетост.

               Helsinki-Uusimaa

               21.Microsoft е второто по големина предприятие в областта на ИКТ в Espoo — вторият по големина град във Финландия. Секторът е важен работодател в Espoo. През 2013 г. в него са били заети около 29 400 работници (35 % от работната сила в частния сектор)
                  10
               . Общо 219 дружества в областта на ИКТ са били установени в Espoo през 2014 г., а 313 дружества са били закрити през същия период
                  11
               .

               ИКТ клъстерът около Microsoft е съсредоточен в Espoo. Това означава, че Espoo е сериозно засегнат от съкращенията: около 700 работници от Microsoft в Espoo ще бъдат освободени от работа при този кръг съкращения.

               В края на август 2015 г. броят на дълготрайно безработните лица е бил с 42 % по-висок, отколкото преди една година. В същото време безработицата сред високообразованите хора в Uusimaa постоянно надвишава 15 %. В края на август 2015 г. в Uusimaa е имало общо 95 967 безработни, търсещи работа, което е с 13,3 % повече, отколкото преди една година. Равнището на безработица е било 11,6 %.

               Etelä-Suomi

               22.Регионът е загубил общо 6 500 работни места в периода между 2007 и 2013 г., което представлява спад с 25 %. В резултат на съкращенията в Nokia равнището на безработицата е нараснало повече от два пъти между 2008 г. и 2015 г., а именно от 7,0 на 17,5 %. Делът на високообразованите хора сред безработните също се е увеличил.

               Оповестеното от Microsoft намерение да закрие завода си в Salo означава, че около 1 000 души, работещи в него, ще загубят своите работни места. В предприятията, които предоставят услуги на завода, неговото закриване ще доведе до около150 допълнителни съкращения. Това означава, че в Salo ще бъдат закрити общо около 1 150 работни места. Около 200 служители на завода в Salo са получили предложение да се преместят в завода в Espoo и в други заводи на Microsoft, така че общият брой съкращения в региона на Salo възлиза на около 950.

               Повечето от съкратените лица са висококвалифицирани и имат опит в своята област. Възможно е някои от тях да бъдат в състояние да намерят бързо нова работа, тъй като разполагат със съответни умения.

               Länsi-Suomi

               23.Общо около 1 000 работни места в областта на технологиите са били закрити в Tampere през последните 12 месеца. Фактът, че разработването и производството на софтуер за мобилни телефони и мрежови системи на Nokia са били преместени от подрегиона на Tampere в други области, е предоставил значителен трудов резерв.

               Най-актуалните съкращения на персонал в Microsoft засягат около 500 души в област Pirkanmaa. Актуализирането на умения и съсредоточаването върху широкообхватен експертен опит са от важно значение за перспективите за трудова заетост на отделните лица, търсещи работа. Повечето големи оператори в областта Tampere са били зависими от дейността на Nokia/Microsoft за своята собствена дейност. Следователно подизпълнителите са били засегнати от събитията, които са довели до допълнителни съкращения сред тях.

               Бенефициери от целевата група и предложени действия

               Бенефициери от целевата група

               24.Прогнозният брой на съкратените работници, които се очаква да вземат участие в мерките, е 1 441. Разпределението им по пол, гражданство и възрастова група е следното:

                        Категория

                        Брой
                           на бенефициерите от целевата група

                        Пол

                        Мъже

                        864

                        (60,0 %)

                        Жени

                        577

                        (40,0 %)

                        Гражданство

                        Граждани на ЕС

                        1 297

                        (90,0 %)

                        Граждани на държави извън ЕС

                        144

                        (10,0 %)

                        Възрастова група

                        15—24 години

                        0

                        (0,0 %)

                        25—29 години

                        17

                        (1 %)

                        30—54 години

                        1 279

                        (89 %)

                        55—64 години

                        144

                        (10,0 %)

                        над 64 години

                        1

                        (0,0 %)

               Допустимост на предложените действия

               25.Персонализираните услуги, които се предвижда да бъдат предоставени на съкратените работници, включват следните действия:

               –Мерки за обучение и други подготвителни мерки. Те включват:

               Целта на обучението за търсене на работа е да осигури на участниците повече информация за пазара на труда, да им помогне да набележат собствените им възможности и да подобри и актуализира техните умения за търсене на работа.

               Целта на професионалните съвети е да се помогне и напътства даден частен клиент в търсенето на работа и в обучението на работното място.

               Професионално обучение се предоставя на лица, изгубили своята работа, ако според извършена от служител от Службата за заетостта и икономическото развитие оценка тези работници се нуждаят от функционална, интензивна и дългосрочна подкрепа в планирането на тяхното професионално развитие. Основният акцент в обучението е върху взаимодействието и упражненията в групи.

               Работниците на Microsoft имат различаващи се във висока степен компетентности. С цел да се оценят положението на търсещите работа и нуждата от услуги, Службата за заетостта и икономическото развитие може да организира разнообразни експертни оценки.

               –Услуги по наемане на работа и бизнес услуги

               На лицата, които са изгубили работата си, ще бъдат предоставени информация, съвети и експертни услуги за планиране на връщането им на работа. В минали случаи по ЕФПГ персонализираната услуга се доказа като изключително полезна.

               –Обучение

               Професионалните обучения на пазара на труда ще включват обучение за развитие на дружеството и обучение за подпомагане на предприемачеството. Целта е придобиването на професионална квалификация или повишаване на съществуващите компетентности. Ще бъдат предложени също така и курсове за обучение в подкрепа на трудовата мобилност.

               –Субсидии за изплащане на възнаграждения

               Ще бъдат предвидени субсидии за изплащане на възнаграждения за съкратените работници при наемането им на нова работа или професионално обучение, като бъдат намалени разходите за заплати на новия работодател за ограничен период от време. Субсидията за изплащане на възнаграждения е между 30 и 50 % от разходите за заплати на работника и ще се предоставя за период от 6 до 24 месеца.

               –Безвъзмездни средства за започване на стопанска дейност

               Целта на безвъзмездните средства за започване на стопанска дейност е да се насърчат започването на стопанска дейност и наемането на работа на отделни лица. Целта на безвъзмездните средства за започване на стопанска дейност е да се осигури доход на начинаещия предприемач за периода, който се счита за необходим за започване и установяване на стопанската дейност на пълно работно време.

               –Помощи за пътуване, хотел и разходи по преместване

               Лицата, търсещи работа, могат да получат помощ за направените от тях пътни разходи и разходи за хотел при търсенето на работа или при участието им в обучение за насърчаване на заетостта, както и компенсация за разходите по преместването им, ако приемат предложение за работа извън обичайния район на придвижване до работното място.

               26.Предложените действия, описани в настоящия документ, представляват активни мерки на пазара на труда в рамките на допустимите действия, посочени в член 7 от Регламента за ЕФПГ. Тези действия не заместват пасивните мерки за социална закрила.

               27.Финландия предостави поисканата информация относно действията, които са задължителни за засегнатото предприятие по силата на националното право или на колективни споразумения. Тя потвърди, че финансовото участие от страна на ЕФПГ няма да замени тези действия.

               Прогнозен бюджет

               28.Общо прогнозните разходи възлизат на 8 410 000 EUR, като в тях влизат разходи за персонализирани услуги в размер на 8 480 000 EUR и разходи за дейности по подготовка, управление, информиране и популяризиране, контрол и докладване в размер на 460 000 EUR.

               29.Общият размер на заявеното финансово участие от ЕФПГ възлиза на 5 364 000 EUR (60 % от общия размер на разходите).

                        Действия

                        Прогнозен брой участници

                        Прогнозни разходи за един участник
                        (в EUR)

                        (*)

                        Общо прогнозни разходи

                        (в EUR)

                        Персонализирани услуги (действия по член 7, параграф 1, букви а) и в) от Регламента за ЕФПГ)

                        Мерки за обучение и други подготвителни мерки (Valmennukset ja muut valmentavat toimenpiteet)

                        785

                        600,00

                        471 000

                        Услуги по наемане на работа и бизнес услуги (Työllisyys- ja yrityspalvelut)

                        1 287

                        543,90

                        700 000

                        Обучение (Koulutus)

                        940

                        6 000,00

                        5 640 000

                        Безвъзмездни средства за започване на стопанска дейност (Starttiraha)

                        43

                        6 000,00

                        258 000

                        Междинен сбор a):

                        Процент от пакета от персонализирани услуги

                        –

                        7 069 000

                        (83,36 %)

                        Помощи и стимули (действия по член 7, параграф 1, буква б) от Регламента за ЕФПГ)

                        Субсидии за изплащане на възнаграждения (Palkkatuki)

                        173

                        8 000,00

                        1 384 000

                        Помощи за пътуване, хотел и разходи по преместване (Liikkuvuusavustus)

                        180

                        150,00

                        27 000

                        Междинен сбор б):

                        Процент от пакета от персонализирани услуги:

                        –

                        1 411 000

                        (16,64 %)

                         Действия по член 7, параграф 4 от Регламента за ЕФПГ

                        1. Подготвителни дейности

                        –

                        4 000

                        2. Управление

                        –

                        364 000

                        3. Информиране и публичност

                        –

                        77 000

                        4. Контрол и докладване

                        –

                        15 000

                        Междинен сбор в):

                        Процент от общите разходи:

                        –

                        460 000

                        (5,1 %)

                        Общо разходи (а + б + в)

                        –

                        8 940 000

                        Финансово участие от ЕФПГ (60 % от общия размер на разходите)

                        –

                        5 364 000

               (*)За да се избегнат десетичните запетаи, очакваните разходи за работник са закръглени. Закръгляването не оказва въздействие върху общите разходи за всяка мярка.

               30.Разходите за действията, определени в таблицата по-горе като дейности по член 7, параграф 1, буква б) от Регламента за ЕФПГ, не надвишават 35 % от общите разходи за координирания пакет от персонализирани услуги. Финландия потвърди, че тези действия са обвързани с активното участие на бенефициерите от целевата група в търсенето на работа или дейностите по обучение.

               31.Финландия потвърди, че разходите за инвестиции за самостоятелна заетост, започване на стопанска дейност и придобиване от служителите няма да надхвърлят сумата от 15 000 EUR за бенефициер.

               Период на допустимост на разходите

               32.На 11 септември 2015 г. Финландия започна да предоставя персонализирани услуги на бенефициерите от целевата група. С оглед на това разходите за действията ще бъдат допустими за финансово участие от ЕФПГ през периода от 11 септември 2015 г. до 11 март 2018 г.

               33.От 11 септември 2015 г. Финландия прави административни разходи, свързани с изпълнението на ЕФПГ. Следователно разходите за дейности по подготовка, управление, информация, публичност, контрол и докладване са допустими за финансово участие от ЕФПГ през периода 11 септември 2015 г.—11 септември 2018 г.

               Допълване с действия, финансирани с национални средства или със средства от Съюза

               34.Източниците на национално предварително финансиране или съфинансиране идват основно от бюджетния ред за обществените ведомства по труда от административния клон на Министерството на заетостта и икономиката. Някои услуги ще бъдат финансирани и от оперативните разходи на центровете за икономическо развитие, транспорт и околна среда и на службите за заетостта и икономическото развитие.

               35.Финландия потвърди, че няма да получава финансова подкрепа от други финансови инструменти на Съюза за описаните по-горе мерки, за които се предоставя финансово участие от ЕФПГ.

               36.Финландия също така усвоява финансови участия от ЕФПГ за съкратените работници от Broadcom и в сектора на компютърното програмиране. В случая с Microsoft ще бъде осъществено сътрудничество и с националния проект за развитие на услугите в рамките на EURES „Трудова мобилност в Европа 2014—2020 г.“. Международни събития за наемане на работа ще се организират на регионално равнище в сътрудничество с ЕФПГ и службите на EURES.

               37.В рамките на ЕСФ беше стартиран национален пакет от мерки „Модели между дружеството, което наема работници, и това, което ги съкращава“. Този пакет от мерки ще дава резултати, които могат да бъдат използвани за изпълнението на проекти по настоящото заявление по линия на ЕФПГ.

               Процедури за провеждане на консултации с бенефициери от целевата група или с техни представители, или със социалните партньори, както и със съответните органи на местно и регионално равнище

               38.Финландия посочи, че координираният пакет от персонализирани услуги е бил изготвен след консултации, а именно: Министерството на заетостта и икономиката е свикало група, която работи по съкращенията в Microsoft и участва в изготвянето на заявлението по ЕФПГ. Тази работна група включва представители на съответните центрове за икономическо развитие, транспорт и околна среда и на службите по заетостта и икономическото развитие на Uusimaa, South-western Finland и Pirkanmaa. Други представители са Microsoft, Федерацията на финландските технологични индустрии и Съюза на професионалните инженери във Финландия, Финландски инженери и архитекти от академичните среди/Федерация на професионалния и управленския персонал YTN и Агенцията за икономическо развитие на регион Tampere—Tredea.

               Системи за управление и контрол

               39.В заявлението се описва системата за управление и контрол, в която са посочени отговорностите на съответните органи. Финландия уведоми Комисията, че финансовото участие ще бъде управлявано от Министерството на заетостта и икономиката, което управлява също и средствата по линия на ЕСФ. Това министерство изпълнява функцията на сертифициращ орган. Налице е строго разделение на правомощията и на свързаните с докладването отношения между изпълняващите тези две функции отдели. Функциите по управлението във връзка с ЕФПГ са възложени на департамента по заетостта и предприемачеството, а тези за ЕСФ — на регионалния департамент. Функциите по сертифицирането за двата фонда са възложени на отдела по човешки ресурси и администрация. Министерството е подготвило ръководство, в което подробно са уредени приложимите процедури.

               40.Одитният орган ще бъде независимият отдел за вътрешен одит, който работи под ръководството на постоянния секретар в същото министерство.

               Ангажименти, предоставени от засегнатата държава членка

               41.Финландия е предоставила всички необходими гаранции за това, че:

               –при достъпа до предложените действия и тяхното изпълнение ще се спазват принципите на равнопоставеност и недискриминация;

               –са спазени изискванията, определени в националното законодателство и в законодателството на ЕС относно колективните съкращения;

               –дружеството Microsoft Mobile Oy, което е извършило съкращенията и което е продължило дейността си след освобождаването на работниците, е спазило правните си задължения във връзка със съкращенията и е предприело съответните действия във връзка с работниците си;

               –за предложените действия няма да бъде получена финансова помощ от други фондове или финансови инструменти на Съюза и няма да бъде допуснато двойно финансиране;

               –предложените действия ще допълват други действия, финансирани от структурните фондове;

               –финансовото участие от страна на ЕФПГ ще бъде предоставено в съответствие с процедурните и материалноправните разпоредби на Съюза по отношение на държавната помощ.

               ОТРАЖЕНИЕ ВЪРХУ БЮДЖЕТА

               Бюджетно предложение

               42.В съответствие с предвиденото в член 12 от Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  12
                ЕФПГ не може да надхвърля максимален годишен размер от 150 милиона евро (по цени от 2011 г.).

               43.След като проучи заявлението с оглед на условията, определени в член 13, параграф 1 от Регламента за ЕФПГ, и като взе предвид броя на бенефициерите от целевата група, предложените действия и прогнозните разходи, Комисията предлага да бъдат мобилизирани средства от ЕФПГ в размер на 5 364 000 EUR, което представлява 60 % от общите разходи за предложените действия, за предоставяне на финансово участие по заявлението.

               44.Предложеното решение за мобилизиране на средства от ЕФПГ ще бъде взето съвместно от Европейския парламент и Съвета в съответствие с посоченото в точка 13 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  13
               .

               Свързани актове

               45.Едновременно с предложението за решение за мобилизиране на средства от ЕФПГ Комисията ще представи на Европейския парламент и на Съвета предложение за прехвърляне на сумата от 5 364 000 EUR към съответния бюджетен ред.

               46.Едновременно с приемането на настоящото предложение за решение за мобилизиране на средства от ЕФПГ Комисията ще приеме решение относно финансово участие посредством акт за изпълнение, който ще влезе в сила на датата, на която Европейският парламент и Съветът приемат предложеното решение за мобилизиране на средства от ЕФПГ.

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               за мобилизиране на средства от Европейския фонд за приспособяване към глобализацията във връзка със заявление GF/2016/001 FI/Microsoft, подадено от Финландия

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Регламент (EС) № 1309/2013 на Европейския парламент и на Съвета от 17 декември 2013 г. относно Европейския фонд за приспособяване към глобализацията (2014—2020 г.) и за отмяна на Регламент (ЕО) № 1927/2006
                  14
               , и по-специално член 15, параграф 4 от него,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  15
               , и по-специално точка 13 от него,

               като взеха предвид предложението на Европейската комисия,

               като имат предвид, че:

               (1)Целта на Европейския фонд за приспособяване към глобализацията (ЕФПГ) е да се осигурява подкрепа за съкратените работници и самостоятелно заетите лица, съкратени в резултат на големи структурни промени в моделите на световната търговия, произтичащи от глобализацията и в резултат от продължаващата световна финансова и икономическа криза или в резултат на нова световна финансова и икономическа криза, както и да се подпомогне реинтегрирането им на пазара на труда.

               (2)В съответствие с предвиденото в член 12 от Регламент (ЕС, Евратом) № 1311/2013 на Съвета ЕФПГ не може да надхвърля максимален годишен размер от 150 милиона евро (по цени от 2011 г.)
                  16
               .

               (3)На 11 март 2016 г. Финландия подаде заявление за мобилизиране на средства от ЕФПГ във връзка със съкращения в Microsoft (Microsoft Mobile Oy) и 8 доставчици и производители надолу по веригата. Изпратена е допълнителна информация в съответствие с член 8, параграф 3 от Регламент (ЕС) № 1309/2013. Заявлението отговаря на изискванията за определяне на финансовото участие от ЕФПГ, както е установено в член 13 от Регламент (ЕС) № 1309/2013.

               (4)В съответствие с член 4, параграф 2 от Регламент (ЕС) № 1309/2013 заявлението на Финландия се счита за допустимо, тъй като съкращенията влияят сериозно на заетостта и на местната, регионалната или националната икономика.

               (5)Следователно, за да бъде удовлетворено подаденото от Финландия заявление, следва да бъдат мобилизирани средства за предоставяне на финансово участие от ЕФПГ в размер на 5 364 000 EUR.

               (6)С цел да се сведе до минимум времето, необходимо за мобилизиране на ЕФПГ, настоящото решение следва да се прилага от датата на неговото приемане,

               ПРИЕХА НАСТОЯЩОТО РЕШЕНИЕ:

               Член 1

               В рамките на общия бюджет на Европейския съюз за финансовата 2016 година от Европейския фонд за приспособяване към глобализацията се мобилизират средства за предоставяне на сумата от 5 364 000 EUR под формата на бюджетни кредити за поети задължения и бюджетни кредити за плащания.

               Член 2

               Настоящото решение влиза в сила в деня на публикуването му в Официален вестник на Европейския съюз. То се прилага от [датата на приемането му]*.

                  17Съставено в Брюксел на  година.

                  За Европейския парламент
                        За Съвета

                  Председател
                        Председател

                     (1)
                  ОВ L 347, 20.12.2013 г., стр. 855.

                     (2)
                  По смисъла на член 3 от Регламента за ЕФПГ.

                     (3)
                  Регламент (ЕС) № 1046/2012 на Комисията от 8 ноември 2012 г. за прилагане на Регламент (ЕО) № 1059/2003 на Европейския парламент и на Съвета за установяване на обща класификация на териториалните единици за статистически цели (NUTS) по отношение на предоставянето на динамичните редове според новото регионално деление (ОВ L 310, 9.11.2012 г., стр. 34).

                     (4)
                  ОВ L 393, 30.12.2006 г., стр. 1.

                     (5)
                  В съответствие с член 7, параграф 4 от Регламент (EС) № 1309/2013.

                     (6)
                  Директива 98/59/ЕО на Съвета от 20 юли 1998 г. за сближаване на законодателствата на държавите членки в областта на колективните уволнения (ОВ L 225, 12.8.1998 г., стр. 16).

                     (7)
                  Statistics Finland, Изследване на работната сила на Федерацията на финландските технологични индустрии.

                     (8)

                     https://ec.europa.eu/jrc/en/publication/eur-scientific-and-technical-research-reports/2015-predict-report-analysis-ict-rd-eu-and-beyond.

                     (9)
                  http://www.statista.com/statistics/266136/global-market-share-held-by-smartphone-operating-systems/.

                     (10)

                        www.teknologiateollisuus.fi/sites/default/files/file_attachments/personnel.pdf.

                     (11)
                  www.teknologiateollisuus.fi/sites/default/files/file_attachments/personnel.pdf.

                     (12)
                  ОВ L 347, 20.12.2013 г., стр. 884.

                     (13)
                  ОВ С 373, 20.12.2013 г., стр. 1.

                     (14)
                  ОВ L 347, 20.12.2013 г., стр. 855.

                     (15)
                  ОВ С 373, 20.12.2013 г., стр. 1.

                     (16)
                  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).

                     (17)
                   Датата се попълва от Парламента преди публикуването в ОВ.